Коментар

и забелешки за Предлог Законот за електронските комуникации, објавен на ЕНЕР на 18.01.2024 година

Почитувани,

Во текстот на предложениот закон не е воопшто уредено прашањето за финансирањето на Оператвно- техничката агенција - обврска која е соодветно уредена во постоечкота законско решение како и во член 33 од Законот за Оперативно-техничка агенција (ЗОТА).

Имено, членот 33 од ЗОТА предвидува средства за плата, надоместоци и додатоци на плата, за работа, унапредување, модернизација и опремување на ОТА, како и за стимулирање на работници во ОТА, предвидени со годишниот финансиски план на ОТА, да се обезбедуваат од надоместоците на Агенцијата за електронски комуникации на Република Македонија (АЕК), согласно со Законот за електронските комуникации, врз основа на претходно одобрен годишен финансиски план на Оперативно-техничката агенција од страна на Комисијата за надзор над спроведувањето на мерките за следење на комуникациите на Собранието на Република Македонија и од Буџетот на Република Македонија.

Во важечкиот Закон за електронските комуникации во член 29-а се доуредува начинот на финансирањето на ОТА на начин што е предвидено АЕК дел од средствата остварени од приходите од надоместоците да ги пренесе како средства наменети за финансирање на дејноста на ОТА, заради обезбедување на соодветни финансиски, човечки и технички ресурси, со цел ОТА да може да ги спроведе надлежностите утврдени со Законот за оперативно-техничка агенција и Законот за следење на комуникациите и тоа:

- 50% од вкупните реализирани приходи кои Агенцијата ги остварила за претходната календарска година од приходите од годишните надоместоци кои операторите ги плаќаат за надзор на пазарот, утврдени во годишниот извештај за работа на Агенцијата за претходната календарска година, усвоен од Комисијата на Агенцијата и

- 10% од вкупните реализирани приходи кои Агенцијата ги остварила за претходната календарска година од приходите од годишните надоместоци за користење на радиофреквенции од страна на имателите на одобренија за користење на радиофреквенции, утврдени во годишниот извештај за работа на Агенцијата за претходната календарска година, усвоен од Комисијата на Агенцијата.

Со бришењето на овие одредби во новиот текст на предложениот ЗЕК (зедно со одредбата од став (5) во делот за влијание на јавноста-чл.14), се создава правен вакуум во уредувањето на ова прашање во ЗОТА и ЗЕК со кој се поткопува финасиската стабилност на институцијата и се ограничува нејзината ефикасност и ефентивност во извршувањето на своите законски надлежности. Дополнително, ниту во преодните и завршните одредби на законот не е уредено прашањето за преносот на средствата во тековната 2024 година, а со оглед на тоа дека износите на средствата од член 29-а од ЗЕК, АЕК е должна да ги исплати на ОТА најдоцна до 15 април во тековната година.

Исто така, покрај горенаведените забелешки и одредбата од во член 193 став (2) треба е да се дополни со делот со зборовите "освен во случаите утврдени вo Законот за следење на комуникациите" како што е во постоечкото решение, бидејќи на тој начин не се ограничува прашањето за доверливост на комуникациите со случаите предвидени со ЗСК и погрешно се дава апсолутна заштита на истата на крајните корисници, што е спротивно на други позитивни правни прописи кои ја уредуваат оваа правна материја.

Во одредбите од член 200 и 201 (како и на повеќе други места во текстот) наведени се погрешни упатни одредби. Во делот за деловна тајна непотребно се избришани одредбите за класифицирани информации и обврска за чување на деловната тајна на членовите на АЕК, Комисијата , итн.

Сите забелешки дополнително ќе се достават во допис до МИОА, во рамки на предвидениот рок, кој сметам дека е недоволен за соодветно да се адресираат сите недостатоци на предложениот текст.

Потребно е во изработката на овој закон дополнително да се вклучат и претставници од повеќе институции особено за прашањата со кои се уредуваат дел од надлежностите кои се однесуваат на истите.

За таа цел потребно е да се достави предлог законот на мислење и до повеќе иниституции засегнати со одредбите од истиот како и да се организира јавна расправа.

Вака предложениот текст непотребно создава правна колизија со други постоечки правни прописи и потребно е истиот треба да се дополни и доработи во одредени делови поради што е потребно и рокот за забелешки и коментари да се продолжи.

Со почит,

Александар